
The paper concerns the formation of the Croatian ethnic community in the Austro-Hungarian 
region in the 16" century, the author tracks the development of the literary language of the Croats 
in western Hungary since the 1750s and monitors establishing contacts with the literary language 
and orthography changes in Croatia in the second half of the 19" century. It was explained how 
the expressions Burgenland (Gradišće), Burgenland Croats (Gradišćanski Hrvati) and Burgenland 
Croatian language (gradišćanskohrvatski jezik) came to use after the first world war. The codifi- 
cation of Burgenland Croatian literary language is shown in 3 periods: 1. between the two world 
wars; 2. from the end of the second world war to the 1970s and 3. since the end of the 1970s 
to the present. The main codification works (dictionaries, grammar books and orthography) in 
Burgenland Coratian literary language published after 1980s have been mentioned. 

Premda su se prvi osmanlijski akindžije, neregularne konjaničke je- 
dinice (po jednima ,jurišni konjanici", po drugima ,,trkači i palikuće") 
u srednjovjekovnoj Slavoniji pojavili još 1391. kod Manđelosa i Morovića 
(u Srijemu), glavnina osmanlijskih osvajanja hrvatskih zemalja počela je 
nešto poslije, u XV. stoljeću pokrenuvši tada uglavnom ,,unutarnje migra- 
cije" stanovništva i destruirajući hrvatski predmigracijski jezični mozaik 
koji je dotada oblikovan stoljećima. Nakon brojnih bitaka tijekom XV. sto- 
ljeća ta su osvajanja prvi vrhunac dosegnula 9. rujna 1493. nakon što je 
osmanlijska vojska teško porazila hrvatsku vojsku u bitci na Krbavskome 
polju, ispod tvrdoga grada Udbine. O težini toga poraza i dramatičnosti 
(neo)prilika što su nakon toga nastupile rječito svjedoči bolni vapaj popa 
Martinca (martinacb pop»), mnogo greš*noga“ hrvatskoga glagoljaškog 

pisara, u jednome brevijaru iz te 1493. godine o tome kako Turci ,,nalegoše 
na jezik [€zik;»=narod] hrvatski" 1 ,,robijahu sve zemlje hrvatske i slovin- 
ske do Save i Drave". 

Nakon pada Bosne (1463.) i Hercegovine (1482.), poraz na Krbavi po- 
krenuo je nove migracije stanovništva, ponajprije iz neposredno ugroženih 
krajeva: iz Krbave, Like, Gatske, Pounja i Pokuplja. Taj veoma snažan novi 
val ,,vanjskih migracija“, za razliku od onih koje su bile usmjerene prema ta- 
lijanskoj obali Jadrana (Apulija, Abruzzi, Marke), išao je na sjever i zapad, 
tj. smjerom kojim su već dotada neki feudalci (Batthyanyi, Erd6dy, Dra- 
škovići, Keglevići, Nadasdy, Zrinski) preseljavali svoje kmetove na nove, 
sigurnije posjede (u Kranjsku, Štajersku, Zapadnu Ugarsku, Donju Austri- 
ju, Moravsku, Slovačku). ,,Najmasovnije iseljavanje Hrvata u 16. stoljeću 
teklo je na sjeverozapad — u zapadnu Ugarsku, Donju Austriju i Moravsku. 
Naseljavanje u zapadnu Ugarsku, zapravo u današnje Gradišće, započelo je 
poslije 1493., a svakako prije 1515., kad se na vlastelinstvu Željeznom već 
nalaze seljaci s hrvatskim prezimenima" (Adamček 1995: 19). 

Iseljavanje je trajalo cijelo XVI. stoljeće 1 u njem je uglavnom i za- 
ključeno. Išlo je na mahove (u valovima), a redovito se pojačavalo na- 
kon brojnih poraza u bitkama s osmanlijskom vojskom ili nakon učestalih 
osmanlijskih provala, pljačkanja i pustošenja: nakon pada Knina, Skradina 
(1522.) i Ostrovice (1523.), nakon Mohačke bitke (1526.), nakon 1527. 
i zauzimanja Obrovca, Like i Krbave, nakon prvoga osmanlijskoga poho- 
da na Beč (1529.), nakon pada Požege (1537.), nakon zauzimanja Dubice 
(1538.), od 1541. do 1545. iz Pounja, iz Slavonije nakon pada Valpova 
(1543.) 1 Velike (1544.), nakon 1552. i zauzimanja Virovitice, nakon što je 
1556. opustošena opatija Topusko i zauzeta Kostajnica, nakon pada Pod- 
zvizda (1577.), sedamdesetih 1 osamdesetih godina nakon pustošenja vla- 
stelinstava Hrastovica i Steničnjak. 

Mate Ujević (1934: 8—9) pretpostavlja da je seoba Hrvata u nove kra- 
jeve tekla u pet etapa: prva god. 1522.—1527.; druga god. 1532.—1533.; 
treća god. 1537.—1545.; četvrta god. 1556.—1561. 1 peta god. 1565.—1579. 
Kučerova (1998: 158) razlikuje tri razdoblja: prvo od početka XVI. stolje- 
ća do tridesetih godina, drugo od tridesetih do sedamdesetih godina i treće 
potkraj XVI. ina početku XVII. stoljeća. 

Bojevi oko Siska (1591.—1593.) u prvi su mah također potaknuli ise- 
ljavanje, ali su se te izbjeglice uglavnom vratile nakon što je osmanlijska 

vojska poražena kod Siska 22. lipnja 1593. Kako je pobjedom kršćanske 
vojske u Sisačkoj bitci zaustavljeno daljnje napredovanje osmanlijske voj- 
ske, u velikoj su mjeri prestala i daljnja iseljavanja hrvatskoga življa. Raniji 
iseljenici i naraštaji njihovih potomaka već su se udomaćili u novoj postoj- 
bini. O tome na što su nailazili u selidbi i nakon doseljenja postoji opse- 
žna, dijelom objavljena arhivska građa (cf. Palffi, Pandžić, Tobler 1999). 
Prostor na koji su se u 16. stoljeću naselili hrvatski doseljenici stere se 
preko područja različitih političkih pripadnosti. Gledano povijesno bio je 
to zapadni pojas Ugarskog Kraljevstva sa županijama Vas, Šopron, Đura, 
Požun i Nitra, četvrt ispod Bečke šume i ispod Manhartsberga nadvojvodi- 
ne Austrije ispod Ennsa te južni dio markgrofovije Moravske" (Breu 1995: 
53). Drugačije rečeno, bilo je to područje današnjih austrijskih zemalja 
Burgenlanda i Donje Austrije, mađarskih županija Vas, Gyčr-Sopron-Mo- 
son, dijelova zapadne Slovačke (u trokutu Bratislava-Malacky-Trnava) 
i južne Moravske (između Drnholca / Diirnholz i Mikulova). Koliko je 
pak tijekom XVI. stoljeća hrvatskoga življa iselilo u spomenute krajeve, 
o tome u literaturi postoje različite pretpostavke i brojke: oko 60 000 kod 
Ujevića (1934: 9), 100 000 kod Adolfa Mohla (cf. Ivšić 1937/1971: 728— 
729), 150 000 (Valentić 1970: 18) do 200 000 (Valentić 1973: 15). 

U literaturi se, dijelom na osnovi usmene predaje, navode različiti kra- 
jevi iseljavanja pri čem su se u ranija vremena, zbog čakavske većine među 
iseljenicima, često spominjali primorski krajevi. Kasnija su istraživanja 
pokazala da se samo manjina Hrvata iselila iz kontinentalne Dalmacije 
(Knin, Obrovac) ili primorja (Senj i okolica), a glavnina da je podrije- 
tlom iz krajeva između Velebita, Kupe, Une i Save, tj. iz zapadne Bosne 
(Bihać, Kladuša), Krbave, Like, Gatske, Pounja, Pokuplja te iz zapadne 
Slavonije (kajkavci), tj. iz krajeva u kojima su do osmanlijskih provala 
tri od četiri osnovna hrvatska narječja (čakavsko, kajkavsko i /zapadno/ 
štokavsko, ikavsko-šćakavsko) tvorila bitno drugačiji (predmigracijski) 
jezični pejzaž od onoga koji se oblikovao nakon njihova iseljenja (cf. karte 
uz Ivšić 1937/1971 i Neweklowsky 1978: 281). Različito područno pod- 
rijetlo najjasnije se očituje u govorima iseljenih Hrvata što je, više usput, 
zamijećeno još u XIX. stoljeću (Csaplovics 1829: 25—27; Kurelac 1871). 
U dvadesetim godinama XX. stoljeća počinje dijalektološko proučavanje 
tih govora pa je dosada objavljen niz dijalektoloških radova (Važny 1925 
i 1927; Ivšić 1937/1971; Brabec 1973; Koschat 1978; Neweklowsky 1978; 

1995; 2010). Kako su pozornost dijalektologa posebno privlačile leksičke 
značajke tih hrvatskih govora, oblikovala se i plodna grana hrvatske dija- 
lektne leksikografije (Palkovits 1987; Neweklowsky 1989; Tornow 1989; 
Balaž 1991; Vulić, Petrović 1999; Takač 2004). 

Premda je još Csaplovics (1829: 11) sve iseljene Hrvate podijelio na 
gornje (Ober-Croaten) i donje (Unter-Croaten), danas je uobičajena razgo- 
đenija, na govorima zasnovana podjela, na Hace, Poljance, Dolince, južne 
čakavce (Stinjaki, Santalek), Štoje, Vlahe i kajkavce (u Vedešinu / Hedešinci- 
ma i Umoku). Kako su čakavci najbrojniji, unatoč dijelom znatnim razlikama 
između njihovih mjesnih govora, pisani će jezik od sredine XVIII. stoljeća 
biti stiliziran upravo na srednjoj i sjevernoj čakavskoj osnovici. 

U novoj su postojbini hrvatski iseljenici / doseljenici svoja naselja 
osnivali u osnovi na tri načina (opširniju tipologiju nudi Breu 1995: 50): 
a) doseljavanjem u postojeća naselja, b) naseljavajući pustoseline, tj. oži- 
vljavajući prostor raseljenih naselja i c) zasnivajući nova naselja koja su 
mogla biti ili u uređenu krajoliku ili krčevinska naselja. Jezično gledano, 
prvi je tip naselja dolaskom Hrvata postao dvojezičan ako su u selu živjeli 
samo pripadnici jedne jezične zajednice (njemačke, mađarske, slovačke 
ili češke), a vrlo rijetko mogao je postati trojezičan ako je naselje već bilo 
dvojezično, tj. ako su u naselju živjeli pripadnici dviju jezičnih zajednica, 
npr. njemačke i mađarske. Tako uspostavljeni međujezični dodiri dali su 
zanimljivih kontaktoloških rezultata na njemačko-hrvatskoj, mađarsko- 
hrvatskoj, slovačko-hrvatskoj i češko-hrvatskoj relaciji. (Za njemačko- 
hrvatske dodire cf. Ščukanec 2011). 

U novoj postojbini hrvatske su doseljenike nazivali različito: u nje- 
mačkome Croaten / Kroaten ili Krabaten / Kroboten (za koje Csaplovics 
[1829: 7] tvrdi da je ,,pobelhaft"), mađarski Horvdtok (rjeđe 1 701), slova- 
čki Chorvdti. Što se pak tiče njemačkog naziva Wasser-Kroaten / Wasser- 
kroaten (zasvjedočen je i pisani oblik wosakrowodn; mađ. Vizihorvdtok), 
Oo njegovu postanku nema suglasja: jedni sastavnicu Wasser- dovode 
u vezu s navodnim primorskim podrijetlom dijela hrvatskih doseljenika, 
drugi to tumače nastanjivanjem uz Niuzaljsko jezero (Neusidler See), 
a treći je izvode iz Bosna, tj. Bosner-Kroaten>Bosser-Kroaten> Wosser- 
Kroaten>Wasser-Kroaten. U Hrvatskoj su pripadnici toga dijela stare 
hrvatske dijaspore dugo nazivani ,,Hrvatima u zapadnoj Ugarskoj" (,,Hrva- 
ti na Ugrih"). 

U urbarima, maticama, vizitacijama, konskripcijama i drugim pisa- 
nim izvorima prisutnost je hrvatskih doseljenika, dotično njihovih ime- 
na i prezimena, kontinuirana od prve polovice XVI. stoljeća. Prisutnost 
u toponimiji očita je na dva načina. Rjeđe su iskonski hrvatski toponimi 
prešli 1 u jezik starosjedilaca (npr. Parapatićev Brig, njem. Parapatisch- 
berg; Podgorje, njem. Oberpodgoria; Stinjaki, njem. Stinatz, mađ. Stinac; 
Zajče Selo, njem. Hasendorf; mađ. Vasnyulfalva, Prisika, mađ. Peresnye). 
Češće je, naročito kod tzv. sestrinskih naselja, postojećemu toponimu do- 
dan atribut kroatisch / horvdt / chorvdtsky, npr. Hrvatska Čenča (Kroatisch 
Tschantschendorf), Hrvatski Hašaš (Kroatisch Ehrensdorf), Hrvatski Ži- 
dan (Horvdtzsiddny), Hrvatske Šice (Horvdtl&v6), Hrvatska Kemlja (Zor- 
vdtkimle), Hrvatski Grob (Chorvdtsky Grob). Na njemačkom jezičnom 
području dio je toponima atribuiran s Krobot- ili Krobat-: Kroboteck, Kro- 
batischberg, Crabatendorfl, Crobotenberg, a tako i Krabatisch Jahrndorf 
(mađ. Horvatjarfalu, slov. Jarovce). Tako atribuirani toponimi čuvaju se 
dijelom 1 ako u naselju više ne žive pripadnici hrvatske jezične zajednice, 
npr. Horvdtnadalja, Kroboteck. Posebno je zanimljiva hrvatska mikroto- 
ponimija (nazivi brda, polja, predjela, šuma) na spomenutome prostoru. 

O hrvatskim doseljenicima u novim krajevima vrlo brzo duhovnu su 
skrb preuzeli katolički svećenici koji su, bar dijelom, također bili dose- 
ljenici. Tako je već 1561. nastao Klimpuški rukopisni fragment, najstariji 
poznati pisani jezični spomenik hrvatskih doseljenika u zapadnu Ugarsku. 
Riječ je o tropismenome (zapadnoćirilično-latinično-glagoljičnom) ča- 
kavsko-kajkavskom ekavsko-ikavskom zapisu koji je na kraj latinskoga 
misala svoje župe, tiskana 1501. u Ostrogonu / Esztergomu, unio župnik 
Klimpuha (Klingenbach / Kelćnpatak) Juraj Vuković (Georgius Uokoiiyecz 
de Jastrebarska). Uz to su ime pri kraju nalaze još dva hrvatska (prez) 
imena (Fylypouych i pop Juray Symanych). Glavninu zapisa čine Oče naš 
i uskrsna pjesma Krištuš je gore ustal (podrobnije u: Tyran 2010). Po nara- 
vi stvari, Klimpuški rukopisni fragment, premda nedvojbeno važan, bio je 
rani individualni ostvaraj. 

Nastavljača nisu imala ni protestantska nastojanja, premda je u njih bio 
uključen i Stipan Konzul Istranin (1521.—1579.) koji je god. 1568. u Re- 
gensburgu objavio dvosveščanu Postillu, Hrvatima na ugarsko-austrij- 
skom prostoru namijenjen prijevod knjige propovijedi virtemberškoga teo- 
loga Johannesa Brentiusa (Jembrih 1997: 13-27). To vrijedi i za djelatnost 

prvoga gradišćanskoga književnika" Grgura Mekinića (Georgvr Meki- 
nich Pythiraeus; 1534.—1617.), protestantskoga pastora u Keresturu (Ke- 
resztur / Deutschkreutz) gdje je objavio dvije knjige duhovnih pjesama 
(Dvsevne pesne[,| psalmi ter hvale vzdania diachke, 1609. i Druge knjige 
dvssevnih peszan, 1611.) (opširnije u: Jembrih 1997: 39—76). 

Kontinuirana pisana djelatnost među Hrvatima iseljenima u zapadnu 
Ugarsku i susjedne krajeve započinje zapravo od sredine XVIII. stoljeća 
u sklopu protureformacije i katoličke obnove. Čine je djela nabožne pisme- 
Mulih (1694.—1754.), hrvatski isusovac koji je kao ,,miffionar apoftolf/zk1" 
između 1730. i 1754. povremeno djelovao u zapadnoj Ugarskoj i za ta- 
mošnju hrvatsku pastvu sastavio dvije knjige (Pripravlyanye k-szpovidi, 
1748.2? 1 Duhovne jacske, 1750.), protagonisti su te nabožne pismenosti 
potekli 1z zapadne Ugarske, što će reći da su bili izvorni govornici kojega 
od tamošnjih hrvatskih idioma, npr.: Ladislav Valentić (Valenticz): Zpisz- 
tole i vangyelja (Beč, 1741.), Juraj Damšić (Georgiusz Damshicz): Kratka 
sprava nauka kerschianzkoga (Beczko Novo Mefto, 1734.), Lovre Bogo- 
vić (Laurencziuss Bogovics): Hisa zlata (Sopron, 1754.), Bogomir Palko- 
vić (Godefried Pallkovics): Duhovni vertlyacz (Sopron, 1753.), Eberhard 
Maria Kragel: Csetvero-versztni duhovni persztan (Sopron, 1763.), Šimon 
Kniefac (Szimeon Knefacz): Vrata nebeszka odperta vernom kerscseniku 
(Sopron, 1804.), Jožef Ficko (Fitzko): Kratak preglćd Sztaroga Zakona 
(Sopron, 1824.). Pisani jezik (Schrifisprache) svojih djela ti autori uzusno 
stiliziraju na čakavskoj, uglavnom ekavsko-ikavskoj osnovici. O jeziku te 
književnosti kapitalnu je monografiju objavio Laszlo Hadrovics (Hadro- 
vics 1974; cf. 1 1995), a s tom je studijom komplementaran nešto kasniji 
povijesni rječnik gradišćanskohrvatskoga (Nyomarkay 1996). 

Važno je ovdje napomenuti da je latinični slovopis (grafija) tih djela 
uglavnom, tj. s mjestimičnim nedosljednostima, udešen po uzoru na ma- 
đarska slovopisna rješenja za bilježenje fonema /c/, /č/, /5/, /V, /m/, /s/, /š/, 
/ž/, tj. cz, cs, gy, ly, ny, sz, S, zs. Pravopis (ortografija) je pretežito morfo- 
nološki (,,etimološki"). 

Što se jezika tiče, u drugoj polovici XIX. stoljeća osjećat će se sve više 
utjecaj zbivanja u Hrvatskoj u kojoj je djelovanjem hrvatskih preporodi- 
telja uveden dijakritički slovopis (,,gajica"), a za osnovicu općehrvatsko- 
ga književnog jezika uzeta je štokavština. Kako je koncepcija toga jezika 

oblikovana u kritičkom suprotstavljanju triju filoloških ,,škola", odjeke do- 
movinskih zbivanja moguće je odčitati i iz nekih nastojanja vodećih ljudi 
među Hrvatima u zapadnoj Ugarskoj, npr. u članku Gašpara Glavanića 
(Kaspar Glavanich) Zabavno-poucsni Razgovor o hervackom pravopiszu 
(1865.), u jeziku i pravopisu njegove Početnice za katoličansku školsku 
mladost s osobitim obzirom na hervatske škole u Ugarskom kraljevstvu 
(Beč, 1859.) koja će u kasnijim izdanjima mijenjati naslov (Perva štanka, 
1860.; Perva čitanka, 1874. i 1882.). Izravnije od Glavanića slovopisnim 
pitanjima, ali i pitanjem koncepcije književnoga jezika bavio se Mihovil 
Naković (Nakovich), autor na Glavanićevo djelo oslonjena Podučava- 
nja u jezikoslovlju (Eisenstadt / Željezno 1877.) i udžbenika Zemlyopisz 
(1873.), Prirodopisz (1875.), Nova mera i vaga (1876.)i Ugarszka slovni- 
ca (1880.). Naković je 16. listopada 1877. u Koljnofu (Kophaza / Kohlen- 
hof ) objavio okružnicu u kojoj izravno zagovara napuštanje ,,staropisa? 
koji je ,,smrtna ura udrila"? i uvođenje gajice (Črnja, Valentić, Benčić 1973: 
246—247) kojom se djela počelo tiskati još od početka šezdesetih godina, 
a prevladala je na izmaku sedamdesetih (Benčić 1998a: 270). Usto Nako- 
vić je zaslužan za pokretanje razgovora o tom trebaju li Hrvati u zapadnoj 
Ugarskoj i dalje njegovati vlastiti (čakavski) tip književnoga jezika (koji je 
tada već, i njegovim trudom, u znatnoj mjeri izgrađen kao Literaturspra- 
che) ili ga napustiti i uvesti hrvatski književni jezik! (o književnojezičnoj 
koncepciji riječke filološke škole opširnije u: Vince 1978: 403-470). 

Razgovori o koncepciji književnoga jezika prenijeli su se iu XX. 
stoljeće. Pjesnik, filozof i preporoditelj Mate Meršić Miloradić (Mersich 
1850.—1928.) zagovara prihvaćanje hrvatskoga književnog jezika kao po- 
uzdan put za spas Hrvata u zapadnoj Ugarskoj koji ,,iz vlašće snage obstati 
ne moru" (Benčić 1998a: 271). U tu svrhu i u tom duhu ,,kot pripremu za 
uključenje u jugoslavensku kulturu" sastavio je svoju Slovnicu hervatsko- 
ga jezika za selske škole (Gydor / Djur 1919.) izrađenu u osloncu na uvod 
u gimnazijsku gramatiku Tome Maretića (Maretić 1899). Isto je stajalište 
Meršić Miloradić zastupao još 1926.: ,,Ako hoćemo ostat Hrvati, se mo- 
ramo književno najzad pricipit našemu stablu na jugu ter tamo slati duha 
konči na «južinu»" (cf. Kinda-Berlaković 2011: 381). 


"Sam Naković bio je, čini se, bar u morfologiji sklon hrvatskomu književnom jeziku po 
koncepciji riječke filološke škole. Cf. Sučić 1973: 93. 

Unatoč tomu, pokretači ,,družtvenog, gospodarskog i zabavnog lista* 
se prvi broj pojavio ,,u sabotu, 1. januara" 1910., tradiraju ustaljeni tip 
književnoga jezika čakavske osnovice. 

Na kraju prvoga svjetskog rata Austro-Ugarska Monarhija našla se 
na gubitničkoj strani. Mirovni pregovori u Versaillesu vođeni su odvoje- 
no s austrijskom i s mađarskom stranom. Austrijska je strana pritom pre- 
dložila da se granica Austrije pomakne na istok, u Translajtaniju, jer da 
ondje govornici njemačkoga ipak čine većinu stanovništva. Sile Antan- 
te prihvatile su taj prijedlog pa je ugovorom potpisanim 10. rujna 1919. 
u Saint-Germaineu Austriji pripao veći dio dotadašnje zapadne Ugarske, 
tj. područje na kojem su Hrvati tada bili šestina stanovništva (po popisu 
iz 1923. od ukupno 286 179 žitelja Gradišća Hrvata je bilo 42 OII, tj. oko 
15%). Kako to područje dotada nije pripadalo Austriji, nije imalo ni svoj 
administrativni naziv. Dne 8. siječnja 1920., godinu dana prije negoli je 
proveden plebiscit (1921.) i nekoliko prijedloga (Heinzenland, Heidebau- 
ern, Vierburgenland, Dreiburgenland; cf. Valentić 1973: 19-20), za novu je 
(devetu) saveznu pokrajinu prihvaćeno ime Burgenland. (Tek 30. travnja 
1925. glavnim je gradom nove pokrajine proglašen Eisenstadt / Željezno). 
Njemačko ime pokrajine zakratko su prihvatili i Hrvati dok Mate Meršić 
Miloradić nije kao hrvatski naziv predložio Gradišće prema kojem je tvo- 
ren pridjev gradišćanski. Tek tada u optjecaj su ušli nazivi gradišćanski / 
Gradišćanski Hrvati i gradišćanskohrvatski jezik. Osim Hrvata u Austriji 
taj su naziv prihvatili i hrvatski žitelji desetak sela na krajnjem zapadu 
Republike Mađarske (Koljnof / Kophaza, Umok / Fert&homok, Vedešin 
ili Hedešinci / Hidegseg, Hrvatska Kemlja / Horvatkimle, Bizunja / Bez- 
enye, Unda / Und, Prisika / Peresznye, Plajgor / Olmod, Hrvatski Židan / 
Horvatzsidany, Temerje / T&omord, Mala Narda / Kisnard, Velika Narda / 
Nagynard, Donji Čatar / Als6 Csatar, Gornji Čatar / Felsć Csat4r, Hrvatske 
Šice / Horvatlčv6, Petrovo Selo / Szentpćterfa) i u gradovima Šopron / 
Sopron, Kiseg / Koszeg, Sambotel / Szombathely i K&rmend. Pripadnici 
hrvatske manjine u Republici Slovačkoj (Rosvar / Rusovce, Hrvatski Jan- 
drof / Jarovce, Čunovo, Hrvatski Grob / Chorvatski Grob, Devinsko Novo 
Selo / Devinska Nova Ves) s tim se etnonimom uglavnom ne identificiraju 
kao ni potkraj četrdesetih godina XX. stoljeća prisilno raseljeni pripadnici 
hrvatske etničke zajednice u Republici Češkoj. 

Između dvaju svjetskih ratova, s novim etnonimom i u novim držav- 
nim granicama u trima državama (Austriji, Mađarskoj i Čehoslovačkoj) 
središte će kulturne djelatnosti gradišćanskih Hrvata biti u Austriji. Tradira 
se gradišćanskohrvatski književni jezik čakavske osnovice. Kad su god. 
1923. pokrenute ,,Hrvatske novine" (izlazile do 1940.) kao nestranačko 
glasilo, zalaganjem Ignaca Horvata (1985.—1973.) postale su one i ,,ško- 
la stvaranja i njegovanja lašćeg književnog jezika". Tomu su pripomogle 
školske knjige (štanke) za pouku gradišćanskohrvatskoga: Andrija Kuzmić 
(Kuzmich), Jožef Pajrić (Payrich): Početnica i perva štanka (Sopron 1923; 
Beč / Leipzig 21932), Ivan Dobrović (Dobrovich): Druga štanka za horvat- 
ske narodne škole (Beč / Leipzig 1926), Ivan Dobrović: Treta štanka (Beč 
/ Leipzig 1926). 

Oslanjajući se na koncepciju pravopisnoga priručnika Dragutina Bora- 
nića (Boranić 1921), Horvat je sastavio ,,fonološki" koncipiran prvi pravo- 
pisni priručnik gradišćanskohrvatskoga (Horvat 19407). 

Ipak, i nakon odluke da razvijaju vlastiti književni jezik čakavske 
osnovice, nisu posve nestale sve dvojbe o opravdanosti toga izbora. Raz- 
vidno je to npr. iz pisma koje je Ignac Horvat 16. veljače 1937. uputio 
Stjepanu Ivšiću u kojem ga pita: ,,1. Da lije — 12 jezičnog pogleda — pamet- 
no, ako mi ostajemo uz naš čakavski (govor) jezik, kojega i Vi već dobro 
poznajete? 2. Ima li smisla, da mi saberemo naše riječi te izdamo — za našu 
inteligenciju — jedan rječnik naših književnih riječi?" (Ivšić 1937/1971: 
766). Pozitivan Ivšićev odgovor na oba pitanja svakako je znatno više od 
kurtoazne podrške. 

Nažalost, posve drugačije, neusporedivo nepovoljnije prilike nastu- 
pile su nakon pripojenja (Anschluss) Austrije Trećemu Carstvu (Reichu) 
13. ožujka 1938. i tako je ostalo do kraja Drugoga svjetskog rata. 

Iako su prvi parlamentarni izbori u Austriji nakon Drugoga svjetskog 
rata održani 25. studenog 1945., saveznički okupacijski režim potrajao je 
sve do 25. svibnja 1955. kad je potpisan Državni ugovor između Austri- 
jei velikih sila kojim je Austrija postala neovisna republika u granicama 
kakve je imala u početku god. 1938. U pet stavaka 7. članka toga ugovora 
u načelu su regulirana sva prava slovenske 1 (gradišćansko)hrvatske ma- 
njine u Republici Austriji od građanske ravnopravnosti i prava školovanja 
na vlastitome jeziku do podizanja manjinskih jezika na razinu regionalnih 
uredovnih jezika i dvojezičnih naziva mjesta. 

Usprkos činjenici da se austrijske vlasti nisu baš žurile oživotvoriti 
spomenute ugovorne odredbe, postupno se, od kraja četrdesetih godina, 
pristupilo ,jezičnoj reformi" ili, točnije, rekodifikaciji gradišćanskohrvat- 
skoga književnog jezika (cf. npr. rubriku Jezični kut u ,Hrvatskome ta- 
jedniku'; izlazio od 1947. do 1960.) koji se tako, dobivajući na polifunk- 
cionalnosti, via facti postupno odmicao od čakavskih organskih idioma 
(mjesnih govora). 

Šezdesete godine donose zadnji val podrške hrvatskomu književnom 
jeziku. Nositelji su mu pripadnici tada mladoga književnog naraštaja po- 
vezanog s Hrvatskim akademskim klubom (HAK; osnovan u Beču 1948.), 
što u svom časopisu ,,Glas" (izlazio od 1957. do 1963.) elaboriraju ovako: 


Naša najveća zadaća, naš cilj, pa ako hoćete, da to nazovem programom, jeste, da po- 
lako sprovodimo hrvatski književni jezik u naš hrvatsko-gradišćanski prostor. Zadaća 
naše nove generacije mora se sastojati u tome, da mi evolucionim putem prihvatimo 
hrvatski književni jezik i da ga prilagodimo našoj nacionalnoj manjini, kao književni 
jezik svih danas živućih Hrvata (Kinda-Berlaković 2011: 384). 


S njima se koncepcijski slažu i tadanji nadzornici za hrvatske škole 
u Gradišću Rudolf Klaudus i Konrad Meršić (autor vježbenice i gramatike 
Naš jezik, Beč, 1964). Tih je godina pitanje o gradišćanskohrvatskome knji- 
ževnom jeziku pobudilo zanimanje i autora izvan Gradišća (cf. Vasilev 1966). 

Preokret u razmišljanjima o književnome jeziku gradišćanskih Hrvata 
nagovijestio je referat koji je Josip Hamm održao na znanstvenome skupu 
u prigodi 25. obljetnice osnivanja HAK-a. Bilo je to prvi put da je gradi- 
šćanskohrvatsko jezično stanje promotreno u slavističkim okvirima i uspo- 
ređeno s poznatim ,,malim" slavenskim jezicima (obama lužičkosrpskima 
i kašupskim). Ta je usporedba pokazala da se gradišćansko jezično stanje 
s obzirom na četiri odabrane značajke (1. prostor, 2. vrijeme, 3. popratne 
okolnosti i 4. osnovu) odlikuje nizom različitosti i osebujnosti ne samo 
prema spomenutim slavenskim jezicima nego i prema moliškohrvatskomu 
istonacionalnom analogonu. ,,[z svega, ča je rečeno, moremo viditi, da gra- 
dišćansko-hrvatski jezik nije neki novi ili drugačiji slavenski jezik, koga 
bi mogli strukturalno kao jezik jednake vridnosti prispodobiti s drugim 
slavenskim jezikom — nit sa lužičko-srpskim" (Hamm 1974: 49). Potom se 
ističe činjenica da je gradišćanskohrvatsko stanje most od hrvatske jezične 
starine prema živoj osnovi za proučavanje nekih slavistici važnih pojava: 

Za istraživanje slavenske diftongizacije je kumaj tako obiljno ko drugo jezično pod- 
ručje kao gradišćansko-hrvatski jezik. Isto valja i za naglasak, ki pruža uvijek nove 
aspekte i još uvijek nije iscrpljen do zadovoljavajuće mjere, za sintaksu, u koj je još sve 
živo i u ku se intonacija riči uklapa bez teškoće (Hamm 1974: 51). 


Tu živost gradišćanskohrvatskoga Hamm je istaknuo i u predavanju 
koje je 14. ožujka 1974. održao u Hrvatskome akademskom klubu dodavši 
,,da je baš na osnovi dijalekatskih razlika nužno stvoriti jedan zajednički 
gradišćanskohrvatski književni jezik i to u trenutku njegove 470 godišnje 
tradicije postojanja" (cf. Benčić 1998b: 261). 

Nakon toga novi je zamah dobio projekt izradbe dijalektnoga (Palko- 
vits 1987) i normativnoga rječnika gradišćanskohrvatskoga jezika inicira- 
na na početku sedamdesetih koji je 1972. uvršten u međudržavni ugovor 
između SR Hrvatske i pokrajine Burgenland / Gradišće. Na tom su leksiko- 
grafskome poslu zajednički radili predstavnici gradišćanskih Hrvata, Insti- 
tuta za slavistiku Sveučilišta u Beču i Instituta za jezik JAZU 1z Zagreba. 
Tako su izrađena dva trojezična rječnika: jedan s gradišćanskohrvatskim 
književnim jezikom kao jednim od ciljnih jezika (Bencsics, Finka, Šojat, 
Vlasits, Zvonarich 1982), drugi s gradišćanskohrvatskim kao polaznim 
jezikom (Lončarić, Seedoch 1991). Rad na tim rječnicima išao je naru- 
ku drugomu od triju rješenja ,,zapletena jezičnog položaja gradišćanskih 
Hrvata" o kojima je govorio Radoslav Katičić: ,,Standardiziran gradišćan- 
skohrvatski književni jezik dobro bi odgovarao gradišćanskim Hrvatima, 
vrlo bi živo izražavao tradiciju 1 duhovne vrijednosti koje oni nose i ko- 
jima su intimno obvezani, a potirao bi sve slabosti i gubitke što proizlaze 
iz isključive porabe njemačkoga standardnog jezika" (Katičić 1983/1992: 
162). U nastavku upravo takvih nastojanja u devedesetima objavljen je 
prvi, opsegom skromniji (usporedni) pregled gramatike (Berlaković 1995), 
a nešto poslije i opsežna Gramatika gradišćanskohrvatskoga jezika na ko- 
joj je od 2001. radilo desetak hrvatskih, gradišćanskohrvatskih 1 austrij- 
skih suradnika/ca (Sučić 2003). Najzad, prije nekoliko godina dovršen je 
i objavljen Pravopis gradišćanskohrvatskoga književnoga jezika četiriju 
autor(ic)a (Sučić 2009). 

Nakon što je poslije drugoga vatikanskog sabora gradišćanskohrvatski 
postao jedan od obrednih jezika Katoličke crkve, uz dugu i bogatu vlasti- 
tu rukopisnu baštinu (cf. npr. Nyomarkay, Vig 2005) i tradiciju izdava- 
nja različitih vjerskih i vjersko-poučnih djela, pučkih kalendara, etničkih 

novina i časopisa, čitanki i drugih školskih knjiga namijenjenih gradi- 
šćanskim Hrvatima, god. 1979. započelo je redovito emitiranje radijskih 
emisija na gradišćanskohrvatskome. God 1987. gradišćanskohrvatski je 
pokusno uveden u gimnazije i postao drugim službenim jezikom Bur- 
genlanda / Gradišća. Nedugo potom (1989.) radijskima su se pridruži- 
le televizijske emisije na gradišćanskohrvatskome, a 1992. otvorena je 
dvojezična savezna gimnazija u Borti / Oberwart. (God. 1994. osnovan 
je Znanstveni institut Gradišćanskih Hrvatov — ZIGH). Te su nove socio- 
lingvističke prilike i komunikacijske potrebe upravo silile na ,,dogradnju? 
gradišćanskohrvatskoga književnog jezika, ponajprije u području leksika 
i nazivlja, za što mu je hrvatski jezični standard dobar uzor 1 bogato vre- 
lo, jer bez toga ne bi bio osposobljen za posredovanje većine sadržaja iz 
suvremenoga života. Tako je postalo očito da standardizacija, kao što je 
upozoravao Katičić, nije ni lagan ni jednostavan posao, nego da je posao 
koji ima svoju cijenu, materijalnu, ali 1 u obliku odricanja od spontanosti 
1 stečenih jezičnih navika i svjesna napora koji je nužno uložiti u stje- 
canje novih. A da tu ima nedoumica i poteškoća, potvrđuju i radovi koji 
fokusiraju upravo gradišćanskohrvatsku kodifikacijsku i standardološku 
problematiku (Weilguni 1984; Szuczich 2000; Šlezak 2006; Sučić 2008; 
Kinda-Berlaković 2011) koja bi, unatoč objavljenim temeljnim priručni- 
cima, zbog mjestimičnih ,,poroznost1i" (npr. u prozodiji i ortoepiji) kodi- 
ficirana modela i ubuduće, bar u dijelu gradišćanskohrvatske zajednice, 
vjerojatno mogla nailaziti na poteškoće u prihvaćanju i primjeni, a nara- 
Vno i u njegovu kultiviranju. 

Iz izloženoga je razvidno da je naziv gradišćanskohrvatski jezik (njem. 
burgenldndischkroatische / burgenlandkroatische Sprache, mađ. gradisty- 
ei nyelv / burgenland horvdt nyelv) nastao tek na početku dvadesetih go- 
dina XX. stoljeća, kao i da je punu afirmaciju u jezikoslovnoj kroatistici 
i slavistici stekao tek nakon Drugoga svjetskog rata. Taj naziv nije jedno- 
značan jer se upotrebljava: 1. retroaktivno kao naziv za jezik pismeno- 
sti (Schriftsprache) Hrvata na zapadnougarsko-austrijskome prostoru od 
XVI. do polovice XIX. stoljeća; 2. također retroaktivno za jezik književ- 
nosti i pisane kulture (Literatursprache) od polovice XIX. stoljeća do po- 
četka dvadesetih godina XX. stoljeća; 3. kao terminološki hiperonim za 
ukupnost idioma (varijeteta) kojima govore ili su u prošlosti govorili gra- 
dišćanski Hrvati i 4. kao naziv za standardizirani idiom (Standardsprache) 

ograničene polifunkcionalnosti svjesno oblikovan od dvadesetih godina 
XX. stoljeća kojim se danas gradišćanski Hrvati služe u javnoj pisanoj 
i govorenoj komunikaciji u Gradišću, zapadnoj Mađarskoj 1, djelomično, 
u Republici Slovačkoj. 

